
JOSS WOOD

Kyss i solskinn

Oversatt av Mona-Lise Pedersen

MINISERIE: SØR-AFRIKAS SKANDALØSE MILLIARDÆRER


De er rike og de er vakre. De er helt enkelt uimotståelige! Dette er andre del i miniserien Sør-Afrikas skandaløse milliardærer.

Joss Wood elsker bøker og reising – spesielt til de ville stedene i Sør-Afrika – og, vel … Over alt! Hun er gift, mor til to tenåringer og tjener for to katter. Etter en karriere innen lokal økonomisk vekst skriver hun nå på fulltid. Joss er medlem av Romance Writers of America og Romance Writers of South Africa.


1

Hvis du overlater foreldreansvaret for Olivia til meg, skal jeg tilgi deg oppførselen din i alle disse årene. Da er du velkommen hjem, og familien vår blir endelig samlet igjen.

Bay Adair stanset utenfor et lavendelfarget hus i Bo Kaap, to kvartaler fra Layla og Alis hus, som nå var hjemmet hennes. Hun slapp rattet og kjente at fingrene dirret, selv om det var gått et døgn siden den opprivende konfrontasjonen med faren.

Han klarte fremdeles å ryste henne, og det gjorde henne rasende at hun faktisk hadde vurdert tilbudet hans. Lengselen etter å være en del av en familie igjen hadde et kort øyeblikk overskygget fornuften. Men hun kjente spillet hans, og det verste var at han brukte Olivia for å få viljen sin.

Faren var en mester i følelsesmessig manipulering, og Bay måtte minne seg selv på at kjærligheten hans ikke var betingelsesløs.

Jeg elsker deg hvis du gjør som jeg sier.

Jeg elsker deg hvis du tror på meg.

Pokker ta ham!

Faren hadde spilt dette spillet mer enn halve livet hennes, og nå hadde Bay fått nok. Han var egentlig ikke interessert i foreldreansvaret for barnebarnet. Det var seks måneder siden Layla døde, og verken faren eller moren hadde vist noen interesse for å treffe barnebarnet. Han skulle ikke få bruke den foreldreløse niesen hennes som en brikke i spillet sitt.

Det han ville, var å kontrollere Bay, akkurat som han kontrollerte moren hennes. Løftet om kjærlighet og tilgivelse var et lokkemiddel for å få henne til å føye seg. Men Bay hadde gjennomskuet ham, og dette var nok en påminnelse om at kjærligheten aldri var betingelsesløs.

Hun kikket i bakspeilet og så på niesens feberrøde kinn. De store, mørke øynene som vanligvis glitret skøyeraktig, var blanke og tomme.

Bay gned seg i tinningen og håpet det ville fjerne den begynnende hodepinen. Da hun kikket ut av bilvinduet, så hun at den marineblå ytterdøren ble åpnet. Hun måtte smile da hun fikk se Mama B komme ut i sin løse, langermete kaftan. Hijaben hun hadde på seg i dag, var mørk lilla.

Bay hoppet ut av bilen og skyndte seg opp til Mama B, og grep hendene hennes før hun kysset de rynkede kinnene. «Takk for at du vil passe Olivia. Det setter jeg virkelig pris på.»

Mama B viftet bort takknemligheten hennes. «Jenta er oldebarnet mitt, og naturligvis vil jeg hjelpe deg.» Hun rynket pannen. «Men du sa noe om at hun brygger på noe?»

«Jeg tror det bare er en vanlig forkjølelse.»

Bay hadde vært Olivias mamma i seks måneder. Før det hadde hun i årevis reist verden rundt uten ansvar for andre enn seg selv. Mammarollen overveldet henne fremdeles. Hva hadde den yngre søsteren Layla og mannen hennes Ali tenkt da de valgte henne som verge for Olivia? Hun kunne forstå at de ikke hadde valgt foreldrene hennes, noe gårsdagens møte med faren var et godt bevis på. Men Ali hadde flere kusiner som mer enn gjerne hadde inkludert Olivia i barneflokken sin.

Av en eller annen grunn hadde Layla og Ali valgt Bay, som slett ikke hadde noen erfaring med barn, til å oppdra sin nydelige datter. Olivia hadde uregjerlige, svarte krøller, mørke øyne og lysebrun hudfarge etter sin muslimske far. Hun var sta, energisk og skøyeraktig. Men det var krevende å være alenemor, og til tider var det utmattende.

«Hva skal du gjøre på Hotell Vane i dag?» spurte Mama B.

Bay vippet lett på hælene. «Jeg skal møte Digby Tempest-Vane …»

Mama B sendte henne et overrasket blikk. «Den rebelske milliardæren? Hadde ikke han en affære med en operasangerinne?»

Mama B tenkte på Digbys far, den beryktede, styrtrike kvinnebedåreren. Sammen med sin like beryktede kone hadde han sørget for stadig nye overskrifter i sladderpressen over hele verden med sine overdådige selskaper, høylytte krangler og løsslupne affærer.

«Det var faren hans, Gil, som hadde en affære med en operasangerinne», påpekte Bay.

Men pressen omtalte Digby som den rebelske milliardæren fordi han elsket fart, adrenalin og eventyr. Han hadde stadig nye affærer med vakre modeller og sosietetskvinner. Sladderpressen hadde for lengst dokumentert hans motvilje mot ekteskap og familie. Og hvem kunne klandre ham, med sånne foreldre? Selv hadde Bay reist fra hjemlandet og dratt så langt bort fra foreldrene sine som hun kunne.

Mama B ventet fremdeles på en forklaring angående møtet. «Husker du Brin og Abigail som bodde i den samme gaten som jeg bodde i?»

Mama B nikket.

«Brin er forlovet med Radd Tempest-Vane, og Abigail jobber for ham. For noen uker siden fortalte Brin meg at Digby har vært på utkikk etter en interiørdesigner i flere måneder. Han vil pusse opp en del av hotellet. Brin er på ferie med Radd, men Abby har ordnet et intervju for meg med Digby.»

Bay strammet leppene, for intervjuet var ærlig talt bortkastet tid for dem begge. Brin hadde fortalt at Digby hadde intervjuet flere interiørdesignere, både lokale og internasjonale, men han hadde ennå ikke funnet noen som forsto visjonen hans.

Bay hadde studert interiørdesign, men hun hadde aldri jobbet som interiørdesigner og var neppe den Digby Tempest-Vane var på utkikk etter. Nå trengte hun desperat en jobb, og dette var hennes eneste mulighet til å få jobbe med det hun elsket. Hun hadde arvet Layla og Alis hus etter at de døde, men de hadde ikke etterlatt seg noen oppsparte midler. Sparepengene hennes minket fort, og hvis hun ikke fikk jobben som interiørdesigner, måtte hun finne seg en jobb som ingeniør. Det var ikke særlig fristende, men lønnen var gunstig.

Å jobbe for Digby Tempest-Vane innebar penger på kontoen, og det åpnet for muligheten til å etablere en egen bedrift i fremtiden. Fornuften minnet henne på at hvis etablerte og erfarne designere ikke hadde klart å få oppdraget, så var sjansene hennes mikroskopiske.

Men hun måtte prøve.

«Stol på deg selv, Bay, og på talentet ditt. Hvis du ikke tror på deg selv, hvordan kan du forvente at Digby Tempest-Vane skal gjøre det?» spurte Mama B og la hodet på skakke.

Bay så ned på de sammenflettede hendene, hennes lyse og Mama Bs mørke, og var takknemlig over å ha denne kloke kvinnen i livet sitt. Bay kom selv fra en privilegert, superkonservativ familie som bodde bak høye murer i et herskapshus i Rondebosch, en av forstedene til Cape Town. Menneskene i omgangskretsen deres var rike, privilegerte, hvite mennesker. Foreldrene kunne absolutt ikke akseptere at datteren og barnebarnet bodde i Bo Kaap, en bydel med overveiende muslimsk befolkning.

Heldigvis hadde Bay lang erfaring i å trosse, kjempe imot og overse foreldrenes synspunkter og krav. Mama B var vennlig, men også tøff og stolt. Dette halvåret hadde de blitt en familie, og hennes synspunkter var de eneste hun lyttet til.

Bay bar den nå sovende Olivia inn i Mama Bs hus, takket henne enda en gang og kysset henne på kinnet før hun satte seg i bilen.

Et kvarter senere svingte hun av veien og kjørte opp den staselige eikealleen til ærverdige Hotell Vane. Det imponerende og evig skiftende Taffelberget tårnet over hotellet som var malt i lysegrønne og hvite farger. I mer enn hundre år hadde hotellet vært en oase i hjertet av byen. Her overnattet kongelige og kjendiser, og industriledere inngikk avtaler i møterommene og barene.

Bay parkerte bilen og så seg omkring. Hun hadde aldri vært på det legendariske hotellet, og hun lot blikket gli fra de imponerende bygningene til Taffelberget og tilbake igjen. Bygningene var omgitt av velstelte, grønne plener atskilt med fargerike blomster og lave busker. Hvis hun husket riktig, lå det en prisbelønt rosehage på baksiden av hotellet. Hun hadde lest om og sett bilder av de nydelige fontenene og lysthusene i hagen.

Dette var et seksstjerners hotell med flere oppvarmede bassenger, tennisbaner, et moderne treningsstudio med personlige trenere, flere spa, butikker og en frisørsalong.

Luksuriøst, romantisk og legendarisk …

Bay sjekket utseendet i sminkespeilet. Hun hadde satt opp det lange, bølgete håret i en knute i nakken og lagt på litt foundation, men den skjulte ikke alle fregnene på nesen og på de høye kinnbena. Etter hennes mening var de ravfargede øynene det peneste ved henne. Nå gjenspeilet de nervøsiteten foran møtet med Digby Tempest-Vane, og utmattelsen etter å ha vært alenemor et halvt år.

Bay så ned på den rosa T-skjorten og de svarte, skreddersydde buksene som satt litt løst over baken og hoftene. I utgangspunktet var hun naturlig slank, men de siste månedene i Cape Town hadde hun gått ned i vekt.

Nå var hun her, og hun måtte gjøre det beste ut av denne muligheten. Sannsynligvis fikk hun ikke jobben, men hvis hun ikke prøvde, kom hun til å angre på det.

*

Digby Tempest-Vane hadde sovet dårlig. Enda en natt hadde det tilbakevendende marerittet plaget ham. Han kjente seg rastløs, urolig og irritert. Noen ganger forsvant marerittet i månedsvis, men når det oppsto forandringer, som nå, kom det tilbake igjen.

Igjen så han for seg kisten med Radd. Den var svart, akkurat som Jacks, og ble senket ned i et dypt, svart hull. Han måtte ringe broren, ellers fikk han ikke konsentrert seg om det han skulle gjøre.

Dette er Radd Tempest-Vane. Jeg er ikke tilgjengelig for øyeblikket. Vennligst legg igjen en beskjed.

Digby avsluttet samtalen både frustrert og irritert. Han og broren var forretningspartnere og bestevenner, men de siste ukene hadde relasjonen mellom dem kommet i annen rekke på grunn av Radds romanse med Brin.

Han gledet seg på brorens vegne, men han følte seg likevel skjøvet ut på sidelinjen og nesten glemt.

Digby sto ved vinduet på det flotte kontoret sitt med en fantastisk utsikt mot Taffelberget. Fremover ville han sannsynligvis få mindre tid sammen med broren og føle seg litt ensom og forlatt, men det var ikke Radds problem. Radd var lykkelig, og det var det viktigste.

Digby følte seg nesten som en liten gutt, og han tok seg sammen..

Radd var bare forelsket, han hadde ikke forsvunnet, slik som foreldrene hans stadig hadde gjort. Han var ikke død, slik som deres eldre bror Jack. Men Digby kunne ikke la være å føle seg forlatt. Som yngste sønn til verdens mest likegyldige foreldre, var det en velkjent følelse. Han forsto at det var en tåpelig tanke, men hjertet ville ikke høre på fornuften. Og hvis enda en person, om det var en venn, fiende eller journalist, spurte ham om han hadde forandret mening når det gjaldt kjærlighet og ekteskap, om han ville følge Radds eksempel og slå seg til ro, kom han til å eksplodere.

Radd var den eneste familien Digby hadde og trengte. At han levde i konstant frykt for å miste broren, var en stor hemmelighet, så hvorfor skulle han få flere mennesker i livet å bekymre seg for? Nei, han foretrakk å være singel.

Digby sukket og snudde seg mot det uryddige skrivebordet. Etter at Radd hadde kjøpt en diamantgruve i Botswana, hadde han og Brin bestemt seg for å ta en måneds ferie på Maldivene. Det betydde at Digby var alene om ansvaret for hele Tempest-Vane Holdings disse ukene, og han holdt på å drukne i arbeid.

Han burde ha avlyst møtet med Brins interiørdesignervenn. Han hadde virkelig ikke tid til å møte henne, og han tvilte på at en helt ukjent interiørdesigner kunne forstå visjonen hans for renoveringen av hotellet. Prosjektet måtte sannsynligvis utsettes. Den forrige renoveringen hadde blitt gjennomført for ti år siden, like før han og Radd kjøpte hotellet. Det hadde vært deres første investering i gjenoppbyggingen av familieimperiet som faren i sin tid hadde solgt stykkevis for å dekke sitt private forbruk.

Digby ville ha et unikt hotell der eleganse ble kombinert med varme og komfort. Safari-selskapet deres, Kagiso Ranch, var kjent som en av de beste safaricampene i hele verden. Han ville at Hotell Vane skulle bli et av verdens beste hoteller. De var nesten der, men nesten var ikke godt nok.

Målet var at hotellet skulle bli en favoritt blant verdenseliten, og brødrenes berømmelse som to av verdens yngste milliardærer, skadet ikke. De siste årene hadde han gjort flere oppgraderinger, og nå var interiøret det som gjensto.

Hvorfor klarte han ikke å formidle sin egen visjon for hotellet? Han var dyktig og sjarmerende, men selv om han var vant til å omgås alle typer mennesker, hadde ingen av designernes forslag klart å overbevise ham.

Hvordan skulle Brins venninne lykkes når de beste interiørdesignerne i verden ikke hadde gjort det? Han burde ha avlyst møtet.

Men nå var det for sent, tenkte Digby og kikket på klokken. Han skulle møte henne i lobbyen om fem minutter. Hva var navnet hennes igjen?

Han kneppet den øverste knappen på skjorten, strammet slipset og strøk hånden over kjeven. Heldigvis var skjeggstubber fremdeles på moten.

«Muzi Miya-Mathews lurer på om du har fem minutter til ham», sa Monica, den personlige assistenten hans. Hun fortsatte å skrive på tastaturet mens hun så opp på ham.

Digby nikket og så seg rundt, men kunne ikke se bestevennen.

«Han venter ute på verandaen, men hvis du ikke har tid, så ringer han deg senere.»

Digby hastet av gårde for å veksle noen ord med vennen. Han og Muzi hadde vært venner siden de møttes på Duncan House, en av de beste private kostskolene for gutter i landet, for nesten tjuefem år siden. Bortsett fra Radd, var det ingen som kjente ham bedre enn Muzi Miya-Mathews.

Han fikk øye på den mørke vennen, som var usedvanlig høy og velbygd.

«Muzi», hilste Digby og gikk bort til ham.

«Digby, hvordan går det?» spurte Muzi og ga ham en lett klem.

«Det går fint, men som vanlig har jeg dårlig tid.» Digby stakk hendene i bukselommene. «Jeg har et møte om fem minutter. Hva gjør du her?»

«Jeg trenger en ny vingrossist», svarte Muzi og lente seg mot en av søylene. «Jeg har hatt sju intervjuer, men har ennå ikke funnet personen jeg er ute etter.»

Digby forsto akkurat hva han mente.

«Jeg vet at du har det travelt, men jeg ville fortelle deg at vi har tatt en beslutning om å gjøre et forsøk på å kjøpe Saint Urban. Kan du sette meg i kontakt med eieren av vingården?»

Digbys mor hadde eid vingården, og da foreldrene døde for to år siden, ble den en del av foreldrenes legat. Digby og Radd hadde ikke arverett til legatet, og de ante heller ikke hvem som hadde det.

«Beklager, men vi vet fremdeles ikke hvem arvingen er», svarte Digby. Arvingen ville overta Saint Urban, Gil og Zias kunst- og bilsamling, et par store forsikringspoliser, eiendomsporteføljen og noen solide bankkontoer.

Digby var naturligvis bitter, og det hadde han all grunn til å være. En de ikke hadde noen relasjon til, ville arve det som var igjen etter det opprinnelige Tempest-Vane-imperiet og som mange generasjoner hadde jobbet hardt for. Gil og Zia hadde ikke følt noen lojalitet overfor familien sin. Hvis de hadde gjort det, ville de ha vist mer interesse for sønnene sine.

Digby hadde alltid visst at han var uønsket. Det var storebroren Jack som hadde fungert som en forelder for ham. Da storebroren døde, like før Digby fylte femten, rystet det hans allerede skjøre verden. Et år senere hadde Digby innsett at det var tryggere å skyve mennesker bort, før de rakk å snu ryggen til ham.

Hans største frykt var å elske noen som deretter ville forlate ham, og den tilbakevendende drømmen om Radds begravelse, ga ham svettetokter og søvnløse netter. Han kunne ikke miste flere han elsket, det ville han ikke overleve. Selv om han var populær og hadde mange venner, var det bare en håndfull han slapp innpå seg.

Frykten var hans største hemmelighet. Ingen ante at den sjarmerende og noen ganger nådeløse og rebelske Digby Tempest-Vane levde i konstant frykt for å bli forlatt.

Media ville ha kastet seg over den historien …

«Jeg ville bare fortelle deg at vi prøver å kjøpe Saint Urban», sa Muzi. «La oss ta en øl sammen en dag.»

Digby kikket på klokken. Nå var han sent ute, og han lovte Muzi å ta kontakt.

Da han forlot vennen ved inngangen til baren, la han merke til noe lysebrunt som lå ved en av de store blomsterpottene. Han bøyde seg og tok opp et kosedyr som forestilte et dovendyr.

Han fikk legge det igjen i resepsjonen og be portvakten høre med barnevaktene om noen av barna savnet et kosedyr. Det så velbrukt ut og var nok dypt savnet …

Digby så etter portvakten, men i stedet ble han oppmerksom på en høy, slank kvinne som hastet inn i lobbyen. Det gyllenbrune håret var trukket tilbake slik at det fremhevet ansiktet og de sensuelle, fyldige leppene. De høye kinnbena var overstrødd med fregner.

Hun kikket rundt på gulvet som om hun hadde mistet noe, og Digby så skuffet på kosedyret. Hvis hun lette etter en leke, betydde det at hun hadde barn. Da var sannsynligheten stor for at hun var gift eller var i et etablert forhold.

Men selv om hun var singel, ville han ikke legge an på henne. Han datet ikke gifte kvinner eller kvinner med barn. Men pokker, hun var både sexy og søt.

Det var som om hun la merke til blikket hans, og da hun fikk se kosedyret i hånden hans, sukket hun lettet.

Dovendyret var altså viktig …

Hun rettet på skuldervesken og holdt et godt tak i handlenettet da hun nærmet seg og møtte blikket hans.

«Jeg tror du har dovendyret mitt.» Stemmen hennes var dypere enn han forventet.

«Han prøvde visst å snike seg inn i baren», smilte Digby muntert og rakte henne kosedyret. Da fingrene hans gled over hennes, kjente han en varm sitring i kroppen. Det var lenge siden han hadde merket en slik umiddelbar tiltrekning for en kvinne. Likevel så han uttrykksløst på henne og stakk hendene i lommene. «Lar du kosedyrene vandre rundt på egen hånd?»

Hun smilte bredt. «Vanligvis ikke. Jeg var litt tidlig ute og gikk meg en tur rundt bygningen. Heldigvis fant du det, ellers ville jeg aldri blitt tilgitt. Nussi er en viktig del av familien vår.»

«Har du en sønn eller en datter?» spurte Digby og tenkte at han burde gå, for det var ingen grunn til å dra ut denne samtalen. Selv om hun ikke var i et forhold, noe hun naturligvis var, hadde han aldri affærer med mødre.

Han likte impulsive kvinner som kunne møte ham sent på kvelden for å ta en drink, eller tidlig om morgenen for en løpetur på stranden. Kvinner som kunne reise bort en helg på et øyeblikks varsel, eller som åpnet døren naken.

Digby jobbet hardt, og han likte kvinner som ga ham all sin oppmerksomhet. Det var umulig for en mor.

«En datter, og hun heter Olivia. Hun er tre år og helt betatt av dovendyret. Hun er nok ute av seg fordi han er borte», svarte kvinnen bekymret.

Digby kjente en merkelig trang til å berolige henne. Skjønt han visste ikke helt hva han skulle si. Det var også merkelig, for han hadde alltid en kommentar på lur. Han kunne småprate med hvem som helst. Men ikke i dag, og ikke med henne, innså han.

Digby så at portvakten kom mot dem, og sukket. Han ville ha mer tid med denne kvinnen, hvem hun nå var. Men tid var noe han ikke hadde, og han var allerede sent ute.

«Kan jeg stå til tjeneste, sir?» spurte Benoit og rynket pannen da han fikk se kvinnen og kosedyret i hånden hennes. På et blunk kunne han danne seg et inntrykk av gjestene ut fra klær, tilbehør og oppførsel. Og han tok aldri feil.

De svarte buksene og den enkle T-skjorten var billige klær, og skoene var slitte. Håret var naturlig, og det var åpenbart at hun ikke hadde brukt mer enn fem minutter på å sminke seg.

Men hun var søtere enn de fleste modeller, skuespillere og sosietetskvinner han hadde møtt.

«Hvis du følger med meg, unge dame, så skal vi se om jeg kan hjelpe deg», sa Benoit og så ned på henne.

Digby la merke til et irritert glimt i øynene hennes, og forsto henne. Benoit var en snobb, men de velstående gjestene elsket den snobbete, småfrekke portvakten. Selv var han ikke spesielt begeistret for Benoit, men gjestene var det, og det var det som telte. Han kunne overlate henne til Benoit, men av en eller annen merkelig grunn ville han ordne dette selv.

«Jeg ordner dette, takk, Benoit», sa Digby med en tone som understreket at han ikke ønsket innvendinger. Benoit bukket lett og trakk seg tilbake.

Da han var utenfor hørevidde, møtte Digby blikket hennes igjen. Hoppet hjertet over et slag, eller var det noe han innbilte seg? Spørsmålet han hadde tenkt å stille henne, forduftet. Mon tro om huden hennes var like myk som den så ut som?

«Jeg er forresten Digby Tempest-Vane.»

«Og jeg er Bay Adair.»

Bay Adair. Han likte det uvanlige navnet. Det han ikke likte, var den umiddelbare trangen etter å gjøre henne til sin.

«Er du her for å møte noen?»

Hun så irritert på ham. «Jeg er her for å møte deg, og for å snakke om renoveringen av hotellet.»

Pokker. Dette var Brins venninne. Hun var her for å snakke om et designkonsept som ti av verdens beste interiørdesignere ikke hadde klart å visualisere for ham.

«Ja vel.»

Han kom sannsynligvis til å kaste bort en time eller to, for aldri i livet om Bay kunne gi ham det han forestilte seg, ikke på en forretningsmessig måte. Men han var ikke i tvil om at hun kunne tilfredsstille ham seksuelt.

Livet ga ham utfordringer med plagsomme mareritt og kvinner han ikke kunne involvere seg med.

Det var enda godt at han var fornuftig nok til å håndtere utfordringene.

